**Σχέδιο Δράσης**

**Στόχοι – Αναγκαιότητα**

Στα πλαίσια των σύγχρονων κοινωνιών και δεδομένων των νέων αναγκών και απαιτήσεων κρίνεται σκόπιμη η εξοικείωση των μαθητών με τις έννοιες της διαφορετικότητας και του σεβασμού για τον «άλλο».

Πρόκειται για ένα στόχο ο οποίος συμβάλλει στη βελτίωση των διαπροσωπικών σχέσεων μεταξύ των μαθητών/μαθητριών καθώς προωθεί την κατανόηση και το σεβασμό στη διαφορετικότητα, εδραιώνει την ανοχή, καλλιεργεί κατάλληλο κλίμα σεβασμού και εμπιστοσύνης στην τάξη και το σχολείο γενικότερα.

Προφανώς ο συγκεκριμένος στόχος δεν εξαντλείται στο επίπεδο ενός σχεδίου δράσης αλλά αποτελεί μια συνεχή αέναη διαδικασία για την επίτευξη του κατάλληλου σχολικού κλίματος όχι μόνο στις σχέσεις μεταξύ των μαθητών αλλά και μεταξύ των εκπαιδευτικών και μαθητών.

Είναι γεγονός, μάλιστα, ότι η διαμόρφωση θετικών διαπροσωπικών σχέσεων συντελεί και συνεπικουρεί στη σχηματοποίηση και μορφοποίηση ενός μαθησιακού περιβάλλοντος το οποίο χαρακτηρίζεται δημιουργικό και συνεργατικό και το οποίο όχι μόνο ευνοεί τη μάθηση αυτή καθεαυτή αλλά ενισχύει τις θετικές συμπεριφορές και συνεισφέρει στην ολόπλευρη ανάπτυξη των μαθητών/μαθητριών.

Στα πλαίσια αυτής της ευρύτερης στοχοθεσίας η συγκεκριμένη δράση εστιάζει στην ενίσχυση της συνεργασίας , στην εξοικείωση των μαθητών με την έννοια της διαφορετικότητας με απώτερο σκοπό:

* Τη σχολική και ψυχοκοινωνική προσαρμογή των «διαφορετικών» μαθητών στο σχολείο
* Στην ευαισθητοποίηση των μαθητών για πιθανές μορφές βίας στην καθημερινότητα και στην εύρεση τρόπων πρόληψης και διαχείρισης των εκδηλώσεών της ώστε να διασφαλιστεί το κλίμα σεβασμού και εμπιστοσύνης.

**Ενέργειες**

**Νοέμβριος – Δεκέμβριος**

* Σχεδιασμός και οργάνωση της δράσης από την Ομάδα.
* Καθορισμός δραστηριοτήτων και ενεργειών που θα υλοποιήσουν για να ενισχύσουν τη δράση.
* Διερεύνηση των πιθανών συνεργασιών με εξωτερικούς φορείς/άτομα/ρόλους εντός και εκτός σχολικής κοινότητας.

Επιλογή τρόπου διάχυσης των αποτελεσμάτων της δράσης(e class, e me, blogs μαθημάτων, Ιστοσελίδα σχολείου).

**Ιανουάριος – Μάιος**

* Διαμόρφωση **κοινών «**Συμβολαίων της τάξης», μιας κοινής συμφωνίας μεταξύ εκπαιδευτικών και μαθητών η οποία θα καθορίζει το πλαίσιο λειτουργίας κάθε τμήματος.

 Στο πλαίσιο της διαμεσολάβησης θα δημιουργηθεί σε κάθε τμήμα «Ομάδα μαθητών φιλίας» στην οποία θα συμμετέχουν τα 5μελή μαθητικά συμβούλια με τη σύμπραξη όσων ακόμα μαθητών το επιθυμούν από κάθε τμήμα.

Ο ρόλος αυτών των ομάδων είναι διττός. Από τη μία με τη σύμπραξη της Ομάδας Δράσης να διερευνήσουν τις απόψεις των μελών της τάξης τους και ευρύτερα της σχολικής κοινότητας προκειμένου να καθοριστούν οι κανόνες που θα αφορούν στην εύρυθμη λειτουργία της τάξης και από την άλλη θα αντιμετωπίζουν περιστατικά ενδοσχολικής βίας με την καθοδήγηση της Ομάδας Δράσης και της Ψυχοκοινωνικής Υπηρεσίας του Σχολείου.

Η διερεύνηση μπορεί να γίνει με κατευθυνόμενη συζήτηση ανά τμήμα και τη συμμετοχή των Υπεύθυνων Εκπαιδευτικών για να επιτευχθεί η ποιοτική διερεύνηση.

* Οι μαθητές αποκωδικοποιούν και οργανώνουν τις απόψεις που συνέλεξαν από τη διαδικασία, μορφοποιούν προτάσεις και θέτουν στην ολομέλεια της τάξης για διαβούλευση.

Μετά την ολοκλήρωση της διαβούλευσης οι τελικές προτάσεις κοινοποιούνται στο σύνολο (ανάρτηση και στην ιστοσελίδα του σχολείου) για να επιτευχθεί η διάχυση και ο διαμοιρασμός απόψεων καθώς έτσι διασφαλίζεται η κάθετη και οριζόντια επικοινωνία τόσο μεταξύ μαθητών/μαθητριών όσο και μεταξύ εκπαιδευτικών-μαθητών.

* Διαμορφώνεται το οριστικό «Συμβόλαιο των τάξεων» με τη μορφή πλέον Σχολικού Κανονισμού το οποίο συνυπογράφεται από το σύνολο των μελών της σχολικής κοινότητας και αναρτάται στην ιστοσελίδα του σχολείου ενώ αποστέλλεται και στα mail των γονέων.
* Η Ομάδα Δράσης σε συνεργασία με τις μαθητικές ομάδες παρακολουθούν το βαθμό και τον τρόπο εφαρμογής του Συμβολαίου και συγχρόνως συναποφασίζουν πιθανές εναλλακτικές ανατροφοδότησης αυτού.
* Υλοποίηση επιμέρους δράσεων ανά τάξη με τη συνεργασία μεταξύ μαθητών/μαθητριών και εκπαιδευτικών.

**Α’ τάξη:** Ομιλία – Συζήτηση με ψυχολόγο και κοινωνική λειτουργό σε μαθητές/εκπαιδευτικούς για την έννοια της συμπερίληψης, το σεβασμό στη διαφορετικότητα και την ανάλυση των αξιών της συμπερίληψης.

**Β’ και Γ’ τάξη**: Cyperbullying: Δράση με τη σύμπραξη της **Δίωξης Ηλεκτρονικού εγκλήματος,** αλλά και δραστηριότητες από το πακέτο “back to school 2021-22” του **Ελληνικού Κέντρο Ασφαλούς Διαδικτύου** για να συνειδητοποιήσουν οι μαθητές την έννοια και τις μορφές του Διαδικτυακού εκφοβισμού.

**Γ’ τάξη:** Δράση από το **ΣΚΕΠ**(Σύνδεσμος Κοινωνικής ευθύνης για παιδιά και νέους) στο πλαίσιο της δράσης **«Μια κοινωνία για όλους**»: Γνωριμία με την αναπηρία και τη διαφορετικότητα, ανάπτυξη ενσυναίσθησης και επικοινωνιακών και κοινωνικών δεξιοτήτων.

* Προβολή ταινιών ανά τάξη για τη διαφορετικότητα
* Τριήμερη θεματική δράση με αφορμή την **Παγκόσμια Ημέρα Ατόμων με** **Αναπηρία** από την εκπαιδευτικό ειδικής Αγωγής Κατερίνα Θανοπούλου

Α. Παγκόσμια Ημέρα για την Αναπηρία

 Β. Διαφορετικότητα- Δικαίωμα- Συναντίληψη και Συνεκεπαίδευση

 Γ. Στερεότυπα- Φόβοι Δ. Κοινωνία και Σχολείο για όλους/ όλες

**Πόροι**

* Εκπαιδευτικοί, Ομάδα Δράσης, μαθητικές ομάδες, ψυχολόγος, κοινωνική λειτουργός.
* **Υλικοί πόροι:** Η/Υ, χαρτί, Διαδίκτυο, Προτζέκτορας
* **Μέσα:** Ερωτηματολόγιο, διερεύνηση με κατευθυνόμενο διάλογο, ταινίες, ψηφιακά εργαλεία.

**Κριτήρια επιτυχίας**

**Στόχος 1:**

* Έκφραση μεγαλύτερης ικανοποίησης των μαθητών από τη μεταξύ τους επικοινωνία.
* Βαθμός βελτίωσης κλίματος σε τάξεις που υπήρχαν προβλήματα λόγω της ύπαρξης μαθητών με διαφορετικότητα.

**Στόχος 2:**

* Βαθμός βελτίωσης της ευαισθητοποίησης και της ενσυναίσθησης απέναντι σε μαθητές με διαφορετικότητα.
* Βαθμός βελτίωσης της διαχείρισης των εκδηλώσεων της βίας για τη διασφάλιση του κλίματος σεβασμού και εμπιστοσύνης.

**Αξιολόγηση**

Ολική αποτίμηση της επικοινωνιακής διαδικασίας που περιλαμβάνει την αυτοαξιολόγηση και την ετεροαξιολόγηση.

Σε πρώτο επίπεδο αφορά στην ενεργή συμμετοχή των μαθητών, την αξιοποίηση των γνώσεων, την ανάπτυξη ενσυναίσθησης και κοινωνικής ευαισθητοποίησης και την έμπρακτη εφαρμογή της.

Σε δεύτερο επίπεδο αφορά στη διαχείριση του θυμού, στον αυτοέλεγχο, στο σεβασμό προς τον «άλλον» και στη διασφάλιση θετικού κλίματος.